กรมศุลประมูลรถหรูคาดรายได้350ล้าน
กรมศุลฯ เปิดขายทอดตลาดประมูลรถยนต์ คาดได้เงินเข้ารัฐ 350 ล้านบาท
9 ส.ค. 2555

กรมศุลฯ เปิดขายทอดตลาดประมูลรถยนต์ คาดได้เงินเข้ารัฐ 350 ล้านบาท
นายสมชาย พูลสวัสดิ์ อธิบดีกรมศุลการกร เปิดเผยว่า กรมศุลการกรได้มอบหมายให้ บริษัท ยันต์ชนะ เป็นผู้ดำเนินการขายทอดตลาดรถยนต์ของกลางด้วยวิธีการประมูล ที่เจ้าหน้าที่ตำรวจและกรมศุลกากรจับกุมเนื่องจากนำเข้าไม่ถูกต้องรวม 318 คัน โดยมีรถยนต์ของยี่ห้อดัง อาทิ Bentley Ferrari RollsRoyce Porsche Mini Cooper ไปจนถึงรถ Toyota Honda และ Nissan 
สำหรับการประมูลลำดับที่ 1 คือ รถยนต์ยี่ห้อ Benz รุ่น S300 สีเทา ปี 2010 เกียร์ออโต เปิดประมูลด้วยราคา 4.9 ล้านบาท ซึ่งผู้ชนะการประมูลได้รถยนต์ไปในราคา 5.31 ล้านบาท โดยกรมศุลกากรคาดว่าการขายทอดตลาดรถยนต์ของกลางด้วยวิธีการประมูลครั้งนี้น่าจะสร้างรายได้เข้ารัฐ 350 ล้านบาท ขณะที่ปี 2554 กรมศุลกากรได้จัดการขายทอดตลาดรถยนต์ 2 ครั้ง และขายได้ 445 คัน คิดเป็นรายได้จากการขาย 655.63 ล้านบาท
อธิบดีกรมศุลกากรยืนยันว่า การขายทอดตลาดรถยนต์ไม่ใช่ช่องทางฟอกรถยนต์ที่ผิดกฎหมายให้กลายเป็นถูกกฎหมาย 
สำหรับกรณีที่ตัวแทนนักธุรกิจนำเข้ารถยนต์ เข้ายื่นเรื่องร้องเรียนต่อคณะกรรมาธิการการเงิน การคลัง การธนาคาร และสถาบันการเงินวุฒิสภา เพื่อขอให้ตรวจสอบกรณีที่กรมศุลกากรปรับราคาประเมินสินค้า โดยไม่ได้แจ้งให้ผู้ประกอบการได้รับทราบ ทำให้เกิดความเสียหายต่อธุรกิจนั้น อธิบดีกรมศุลกากรยืนยันว่า การดำเนินการเรื่องดังกล่าวโดยให้ความเป็นธรรมกับผู้ประกอบการแล้ว และหากผู้นำเข้าสำแดงราคาถูกต้องก็ไม่จำเป็นต้องกังวล
ก่อนหน้านี้นายอภิชาติ สมรพิทักษ์กุล กรรมการบริหาร บริษัท เอ เอ็ม จี ออโต้ จำกัด 64 พร้อมตัวแทนนักธุรกิจนำเข้ารถยนต์ ระบุว่านับตั้งแต่เดือนพฤศจิกายน 2554 ถึงเดือนมีนาคม 2555 กรมศุลกากรได้ปรับอัตราคาประเมินสินค้าถึง 3 ครั้ง โดยเฉลี่ยครั้งละร้อยละ 7 รวมเป็นมูลค่าที่ปรับเพิ่มร้อยบะ 20 ทำให้ภาคธุรกิจนำเข้าและจำหน่ายรถยนต์ต้องได้รับความเดือดร้อน และคิดเป็นมูลค่าความเสียหายหลักร้อยล้านบาทในแต่ละครั้งที่มีการปรับอัตราราคาประเมิน